LV Eiropas Savienības Oficiālais Vēstnesis C 353/6

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 353/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

KARLOVARSKÝ SUCHAR

ES Nr.: CZ-PGI-0105-01344 – 15.6.2015.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Karlovarská pekárna Trend s.r.o. Slepá 517/1 360 05 Karlovy Vary ČESKÁ REPUBLIKA Tālr. +420 774455807 E-pasts: jaros@karlovarskapekarna.cz

Likumīgās intereses izriet no tā, ka pieteikuma iesniedzējs ir vienīgais ražotājs attiecīgajā reģionā, kā arī no informācijas, kas izklāstīta turpmāk.

2. Dalībvalsts vai trešā valsts

Čehijas Republika

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☐ Marķējums — ☐ Cits [norādīt]

4. Grozījuma(-u) veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

I. Produkta apraksts

Specifikācijas 4.2. punkta septītajā daļā (“Fizikāli ķīmiskās īpašības”) vārdkopa “Vidējā uzturvērtība 100 gramos produkta Karlovarský suchar special” ir aizstāta ar vārdkopu “Minimālā uzturvērtība 100 gramos produkta Karlovarský suchar special”. Teksta daļa, kurā norādīta produkta uzturvērtība, grozīta šādi:

sausna: vismaz 90 g;

olbaltumvielas: vismaz 10 g;

tauki: vismaz 1,7 g;

ogļhidrāti: vismaz 64,1 g;

enerģētiskā vērtība: 1 400–1 570 kJ.

Vienotā dokumenta 3.2. punkts atbilstīgi koriģēts.

II. Specifikācijas 4.2. punkta astotajā daļā (“Fizikāli ķīmiskās īpašības”) vārdkopa “Vidējā uzturvērtība 100 gramos produkta Karlovarský suchar dietní” ir aizstāta ar vārdkopu “Minimālā uzturvērtība 100 gramos produkta Karlovarský suchar dietní”. Teksta daļa, kurā norādīta produkta uzturvērtība, grozīta šādi:

sausna: vismaz 90 g;

olbaltumvielas: vismaz 10 g;

tauki: vismaz 1,5 g;

ogļhidrāti: vismaz 63,9 g;

enerģētiskā vērtība: 1 370–1 550 kJ.

Specifikācijas 4.2. punkta desmitās daļas (“Mikrobioloģiskās īpašības”) trešajā teikumā “Visu attiecīgo parametru rezultāti ir negatīvi vai daudz zemāki par normu” svītrots vārds “daudz”. Ar teikumu “Produkta mikrobioloģiskās īpašības atbilst spēkā esošajiem tiesību aktiem” aizstāts piektais teikums, kura formulējums ir šāds: “Produkta mikrobioloģiskās īpašības atbilst noteikumiem, kas izklāstīti Lēmumā Nr. 132/2004 Rec. par mikrobioloģiskajām prasībām, ko piemēro pārtikas produktiem, un kārtību, kādā kontrolē un izvērtē šo prasību ievērošanu”.

Specifikācijas 4.2. punkta vienpadsmitajā daļā (Karlovarský suchar special) svītrota vārdkopa “dzeramais ūdens” un “Karlovi Vari karsto avotu sāls”.

Specifikācijas 4.2. punkta trīspadsmitās daļas teikums “Produktu pārdod kartona kastītēs 200 g iepakojumā” aizstāts ar teikumu “Produkts tiek pārdots tirgū dažādas ietilpības iepakojumos”.

Vienota dokumenta 3.2. un 3.3. punkts attiecīgi koriģēts.

I un II iedaļas grozījumu pamatojums

Grozīta produktu Karlovarský suchar special un Karlovarský suchar dietní uzturvērtība: paaugstināts minimālais sausnas saturs un pazemināts tauku un cukura saturs.

Minimālais sausnas saturs ir paaugstināts tādēļ, ka ir uzlabojušās uzglabāšanas un transportēšanas metodes, tāpēc produktā nepalielinās mitruma saturs. Zemāks cukura un tauku saturs izriet no mūsdienu uztura prasībām, kā arī saistīts ar to, ka šis produkts tiek atzīts un lietots kā diētisks produkts. Pazeminot tauku un cukura saturu (it īpaši Karlovarský suchar dietní gadījumā), tika samazināta produkta enerģētiskā vērtība. Lai vienkāršotu kontroles mehānismus, sākotnēji noteiktie uzturvērtības rādītāji tika aizstāti ar obligātajiem minimālajiem rādītājiem, ņemot vērā to, ka parasti šie rādītāji būtiski nepalielinās, jo iepriekš minētā enerģētiskā vērtība jāsaglabā vienā un tajā pašā līmenī.

III. Izcelsmes apliecinājums

Specifikācijas 4.4. punktā ir jāizdara nebūtiski grozījumi.

Šā punkta pirmās daļas otrajā teikumā svītrota vārdkopa “Karlovi Vari karsto avotu sāls”.

Grozīts otrās daļas pirmais teikums. Teikums “Ik pēc sešiem mēnešiem uzņēmuma tehnologs veic iekšējo kontroli, lai pārliecinātos par specifikāciju ievērošanu” aizstāts ar teikumu “Uzņēmuma tehniķis veic iekšējo kontroli, lai ar riska analīzes un kritisko kontrolpunktu noteikšanas (HACCP) metodi pārliecinātos par specifikācijas ievērošanu”.

Svītrota trešās daļas otrā teikuma vārdkopa “kritiskos punktus”.

Piektās daļas (“Kontrolpunkti”) punktā, kura nosaukums ir “Miltu sijāšana”, svītrota vārdkopa “fiziskā pārbaude”. Turpat piektajā daļā svītrots punkts, kura nosaukums ir “Tauku izšķīšana (piemaisījumu vizuālā pārbaude)”.

Sestajā daļā (“Galvenie tiesību akti”) vārdkopa “saskaņā ar izpildlēmumu Nr. 852/2004 Rec. un Nr. 178/2002 Rec.” aizstāta ar vārdkopu “saskaņā ar spēkā esošajiem tiesību aktiem”.

Septītajā daļā (“Mikrobioloģiskā pārbaude”) ar teikumu “Saskaņā ar HACCP procedūrām tiek ņemti paraugi mikrobioloģiskās analīzes veikšanai” tiek aizstāts pirmais teikums, kura formulējums ir šāds: “Vismaz vienu reizi gadā tiek ņemti paraugi mikrobioloģiskās analīzes veikšanai”. Ceturtajā teikumā svītrots vārds “daudz”. Ar teikumu “Produkta mikrobioloģiskās īpašības atbilst spēkā esošajiem tiesību aktiem” aizstāts piektais teikums, kura formulējums ir šāds: “Produkta mikrobioloģiskās īpašības atbilst noteikumiem, kas izklāstīti Lēmumā Nr. 132/2004 Rec. par mikrobioloģiskajām prasībām, ko piemēro pārtikas produktiem, un kārtību, kādā kontrolē un izvērtē šo prasību ievērošanu”.

III iedaļas grozījumu pamatojums

Specifikācijas un tehniskā procesa ievērošanas iekšējā kontrole aizstāta ar nepārtrauktu pārraudzību atbilstīgi HACCP.

Svītrota tauku izšķīšanas kontrole, ņemot vērā to, ka izejvielu ražošanas sistēma tikusi modernizēta un ka tagad ražotāji un piegādātāji garantē produkta kvalitāti ar produkta kvalitātes sertifikātu.

IV. Ražošanas metode

Specifikācijas 4.5. punktā (“Ražošanas metode”) nebūtiski grozījumi ir jāizdara ražošanas procesa aprakstā.

Otrajā daļā svītrota vārdkopa “Karlovi Vari karsto avotu sāls” (oriģinālvalodā norādīta iekavās).

Svītrots teikums “Karlovi Vari karsto avotu sāls satur nātrija sulfātu, kālija sulfātu un nātrija bikarbonātu”, kas minēts aiz otrās daļas.

Piektajā daļā (“Mīklas iejaukšana”) ar teikumiem “Pēc pareizo proporciju sagatavošanas izejvielas abrā sajauc ar ūdeni. Pēc tam ar maisīšanas ierīci sagatavo vidēji cietu mīklu, kuras temperatūrai jābūt 20–30 °C un kurai pēc tam ļauj nostāvēties 20–40 minūtes” tiek aizstāts otrais un trešais teikums, kura formulējums ir šāds: “Pēc pareizo proporciju sagatavošanas izejvielas abrā sajauc ar karstu ūdeni; lai sāktos rūgšana, ir vajadzīga temperatūra aptuveni 27 °C. Pēc tam ar maisīšanas ierīci aptuveni 7 minūtes tiek sagatavota vidēji cieta mīkla, kuras temperatūra ir no 27–30 °C un kurai ļauj uzrūgt 60–80 minūtes.”

Sestās daļas (“Mīklas sadalīšana”) teikums “Uzraudzēto mīklu ievieto ierīcē, kas to sadala 1,10–1,15 kg gabalos, kurus pēc tam pārveido klaipiņos un ieliek ar taukvielām ieziestās veidnēs (ielikšana veidnēs)” aizstāts ar teikumu “Nostāvējušos mīklu sadala gabalos, kurus pēc tam pārveido klaipiņos un ieliek taukvielām ieziestās veidnēs (ielikšana veidnēs)”.

Septītās daļas (“Raudzēšana”) teikums “Mīklas klaipiņiem ļauj uzrūgt aptuveni 60 minūtes vidē, kuras temperatūrai jābūt 35–40 °C, bet gaisa mitrumam – 70–75 %” aizstāts ar teikumu “Mīklas klaipiņiem ļauj uzrūgt aptuveni 60 minūtes vidē, kuras temperatūrai jābūt 35–40 °C, bet gaisa mitrumam – 70–80 %”.

Astotās daļas (“Cepšana”) teikums “Pēc uzraudzēšanas mīklas klaipiņus saliek veidnēs, tās nepārsedzot, un ievieto tvaika krāsnī (kuras temperatūrai jābūt 220–230 °C) cepties 35–45 minūtes 280–300 °C temperatūrā” aizstāts ar teikumu “Pēc uzraudzēšanas mīklas klaipiņus saliek slēgtajās veidnēs un liek cepties tvaika vai rotācijas krāsnī, kuras temperatūrai jābūt 220–240 °C; cepšana ilgst 35–45 minūtes 200–230 °C temperatūrā”.

Desmitās daļas (“Griešana”) teikums “Produktus pēc tam saliek griešanas aparātā, kurā tie sagriezti 13,5 mm biezās šķēlēs” aizstāts ar teikumu “Pēc tam, izmantojot griešanas aparātu, klaipiņus sagriež plānās šķēlēs”.

Vienpadsmitās daļas (“Grauzdēšana”) teikums “Šķēles saliek uz konveijera (cepamā tepiķīša) un grauzdē 12 minūtes; cepeškrāsns kameras temperatūrai jābūt 200–210 °C, bet degļa temperatūrai – 280–300 °C” aizstāts ar teikumu “Šķēles saliek uz konveijera (cepamā tepiķīša) vai loksnēm un apgrauzdē 8–12 minūtes; cepeškrāsns kameras temperatūrai jābūt 200–210 °C.”

Divpadsmitās daļas (“Dzesēšana un iepakošana”) teikumi “Apceptās maizes šķēlītes saliek uz īpašiem plauktiem un pēc attiecīgas atdzesēšanas tās iesaiņo divās kārtās – īpašā papīrā un folijā. Šādi iesaiņotus sausiņus safasē mazās apdrukāta kartona kastītēs, kuras savukārt iepako lielās kartona kastēs. Produkta svars ir aptuveni 200 g ar pieļaujamo novirzi –7 %” aizstāj ar teikumiem “Apgrauzdētās maizes šķēlītes saliek kārbās un pēc attiecīgas atdzesēšanas iesaiņo marķētā vai apdrukātā plēvē, vai arī safasē mazās dažāda svara kartona kastītēs”.

Vienota dokumenta 3.4. punkts atbilstīgi koriģēts.

IV iedaļas grozījumu pamatojums

Otrajā daļā svītro “Karlovi Vari karsto avotu sāls” norādi (skatīt V iedaļas grozījumu pamatojumu).

Ņemot vērā to, ka izmantotajām izejvielām ne vienmēr ir viena un tā pati temperatūra un ka samīcītās mīklas daudzums var atšķirties, tiek grozīti parametri attiecībā uz ūdens temperatūru, mīklas uzraudzēšanas temperatūru, iejaukšanas laiku, mīklas temperatūru un raudzēšanas laiku.

Sadalīšanas posmā – svītrota informācija par klaipiņu svaru, kas ir atkarīgs no izmantoto veidņu lieluma.

Raudzēšanas posmā – koriģēti dati par mitruma saturu, jo tagad tiek izmantotas slēgtas veidnes. Lai slēgtajās veidnēs mīkla labi uzrūgtu, mitruma saturam jābūt augstākam.

Cepšanas posmā – lai šķēlēm būtu vienāds izmērs, mīkla jāliek slēgtajās veidnēs. Ņemot vērā krāšņu ražošanas progresu, tekstā jāiekļauj vēl viena veida krāsns, proti, “rotācijas krāsns”. Ņemot vērā izmantotās krāsnis, ir paaugstināta cepeškrāsns kameras temperatūra, kādai jābūt, kad tajā ieliek produktu: cepeškrāsns kameras temperatūra pazeminās par 10 °C brīdī, kad krāsns piepildās ar tvaiku.

Ņemot vērā iekārtu modernizāciju, ir grozīta cepšanas temperatūra: krāsnis kļuvušas mazāk jaudīgas, bet efektīvākas, rentablākas un videi draudzīgākas.

Griešanas posmā – svītrota informācija par maizes šķēles biezumu, jo šis faktors neietekmē galaprodukta kvalitāti. Grauzdēšanas posmā – ņemts vērā tas, ka krāsnis kļuvušas modernākas. Konveijera krāsnis tiek izmantotas retos gadījumos; rotācijas krāsnīs izmanto loksnes. Pielāgots arī grauzdēšanas laiks, jo tas ir atkarīgs no grauzdējamo šķēļu daudzuma. Svītrota informācija par degļa temperatūru, jo tā neietekmē galaprodukta kvalitāti.

Iepakošanas posmā – lai apmierinātu patērētāju pieprasījumu – ir palielināts iepakojuma veidu klāsts.

V. Saikne ar ģeogrāfisko apgabalu

Specifikācijas 4.6. punkta (“Saikne ar ģeogrāfisko apgabalu”) otrajā daļā ar teikumu “Produkta kvalitāti garantē gan vietējo izejvielu izmantošana (Karlovi Vari karsto avotu ūdens), kā arī vietējās tradīcijas un uzkrātā pieredze” aizstāts pēdējais teikums, kura formulējums ir šāds: “Produkta kvalitāti garantē gan vietējo izejvielu izmantošana (Karlovi Vari ūdens un karsto avotu sāls), kā arī vietējās tradīcijas un uzkrātā pieredze”.

Trešajā daļā ar teikumu “Produkts satur Karlovi Vari karsto avotu ūdeni” aizstāts pirmais teikums, kura formulējums ir šāds: “Produkts satur Karlovi Vari karsto avotu ūdeni, kā arī – Karlovský suchar special gadījumā – Karlovi Vari karsto avotu sāli”. Šīs daļas pēdējā teikumā svītrota vārdkopa “Karlovi Vari karsto avotu sāls”.

Vienotā dokumenta 5. punkts atbilstīgi koriģēts.

V iedaļas grozījumu pamatojums

Sākotnējās specifikācijas sagatavošanas laikā Karlovi Vari karsto avotu sāls ražošanā tika piemērota īpaša tehnoloģija, proti, nanofiltrācija, kuru mūsdienās vairs neizmanto. Pašlaik Karlovi Vari karsto avotu sāls parametri ir mainīgi, jo to ražo neregulāri un ražošanā izmanto dažādas metodes. Tādēļ, ņemot vērā to, ka Karlovi Vari karsto avotu sāls vairs netiks izmantots ražošanā, ir lietderīgi aizstāt šo sāli un tā sastāvā esošās vielas tikai ar Karlovi varu karsto avotu ūdeni, kuram (Karlovarský suchar special ražošanā) nepievieno dzeramo ūdeni. Šis lēmums neietekmē ne produkta garšu, ne arī citas tā īpašības.

VIENOTS DOKUMENTS

KARLOVARSKÝ SUCHAR

ES Nr.: CZ-PGI-0105-01344 – 15.6.2015.

ACVN ( ) AĢIN ( X )

1. Nosaukums

Karlovarský suchar

2. Dalībvalsts vai trešā valsts

Čehijas Republika

3. Lauksaimniecības produkta vai pārtikas produkta apraksts

3.1. Produkta veids

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Mūsdienās tiek ražoti divu veidu Karlovarský suchar: Karlovarský suchar special un Karlovarský suchar dietní.

Produkta forma: plānas maizes mīkstuma šķēlītes, kuru forma ir regulāra un atbilst veidnei, kurā maize ir cepta.

Izskats: viendabīgi poraina, labi izcepta, tīra, kraukšķīga, labi kaltēta, nav apdegusi, bez piemaisījumiem.

Krāsa: zeltaini brūna, bet ne tumša.

Garša: izsmalcināta smalkmaizītes garša, kas nedrīkst būt ne skābena, ne ar kādu citu neraksturīgu piegaršu.

Smarža: dabisks smalkmaizītes aromāts; produkts nedrīkst būt sastāvējies, tam nav citas specifiskas smaržas.

Fizikāli ķīmiskās īpašības

Minimālā uzturvērtība 100 gramos produkta Karlovarský suchar special ir šāda:

sausna: vismaz 90 g;

olbaltumvielas: vismaz 10 g;

tauki: vismaz 1,7 g;

ogļhidrāti: vismaz 64,1 g;

enerģētiskā vērtība: 1 400–1 570 kJ.

Minimālā uzturvērtība 100 gramos produkta Karlovarský suchar dietní ir šāda:

sausna: vismaz 90 g;

olbaltumvielas: vismaz 10 g;

tauki: vismaz 1,5 g;

ogļhidrāti: vismaz 63,9 g;

enerģētiskā vērtība: 1 370–1 550 kJ.

Produktu laiž tirgū iesaiņotu marķētā vai apdrukātā plēvē vai arī dažādas ietilpības kartona kastītēs.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Karlovarský suchar special : kviešu milti, Karlovi Vari karsto avotu ūdens, miltu uzlabotājs, cukurs, cietināti augu tauki, raugs, pārtikas sāls, olu dzeltenuma pulveris.

Karlovarský suchar dietní : kviešu milti, Karlovi Vari karsto avotu ūdens, dzeramais ūdens, miltu uzlabotājs, cietināti augu tauki, raugs, pārtikas sāls.

Karlovi Vari karsto avotu ūdens pieskaitāms ogļskābo gāzi dabīgi saturošu nātrija hidrogēnkarbonāta-sulfātu-hlorīda tipa minerālūdenim; tā kopējā mineralizācija ir apmēram 6,45 g/l, bet minerālvielu saturs – no 560–980 mg/l.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Produkta galvenās izejvielas, proti, Karlovi Vari karsto avotu ūdens izcelsme ir noteiktajā ģeogrāfiskajā apgabalā. Izejvielu pārstrāde un visi ražošanas posmi noris noteiktajā ģeogrāfiskajā apgabalā.

Produkta Karlovarský suchar ražošanas process ir šāds.

Mīklu gatavo bez ierauga. Pēc pareizo proporciju sagatavošanas izejvielas abrā sajauc ar ūdeni. Tad ar maisīšanas ierīci sagatavo vidēji cietu mīklu, kurai pēc tam ļauj nostāvēties. Nostāvējušos mīklu sadala gabalos, kurus pēc tam pārveido klaipiņos, ieliek taukvielām ieziestās veidnēs un ļauj uzrūgt. Pēc uzraudzēšanas mīklas klaipiņus saliek slēgtajās veidnēs un liek cepties tvaika vai rotācijas krāsnī. Pēc cepšanas produktus izņem no veidnes, saliek uz plauktveida ratiņiem un ļauj atdziest. Pēc tam, izmantojot griešanas aparātu, klaipiņus sagriež plānās šķēlēs, kuras saliek uz konveijera (cepamā tepiķīša) vai loksnēm un apgrauzdē. Apgrauzdētās maizes šķēlītes saliek kārbās un pēc galīgās atdzesēšanas iesaiņo.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ņemot vērā to, ka produkts ir trausls un neiztur mitrumu, kā arī lai ievērotu higiēnas prasības un nodrošinātu labāku izsekojamību, produkta iesaiņošanai jānotiek ražošanas vietā.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma ir jābūt nosaukumam Karlovarský suchar. Izņemot šo nosacījumu, attiecībā uz marķējumu – tā novietojumu, burtiem, krāsu vai tml. – citas prasības nav izvirzītas.

4. Ģeogrāfiskā apgabala īsa definīcija

Karlovi Vari reģiona apgabals, kuru veido un kurā ietilpst šādas Karlovi Vari pašvaldību teritorija: Šemnice – Kyselka – Velichov – Ostrov – Hroznětín – Mezirolí – Stará Role – Karlovy Vary.

5. Saikne ar ģeogrāfisko apgabalu

Noteiktais ģeogrāfiskais apgabals ir vēsturiski saistīts ar balneoterapiju un karsto avotu un minerālūdeņu kompleksu. Karlovi Vari ūdens ir slavens ar savām unikālajām īpašībām, tā avots sākas tieši Karlovi Vari karsto avotu kompleksā, ko uzskata par vienu no svarīgākajiem minerālūdens kompleksiem pasaulē. Tas, ka šie avoti izplūst tieši šajā vietā, ir izskaidrojams ar plaisu zemes garozā un lielu plaisu krustošanos Karlovi Vari karsto avotu apvidū.

Karlovarský suchar produkta specifika balstās galvenokārt uz tā reputāciju un gadiem ilgu tradīciju, kura Karlovi Vari noteiktajā ģeogrāfiskajā apgabalā ir veidojusies, ražojot kraukšķīgus produktus, kas ir viegli sagremojami un diētiski.

Jau vairākas desmitgades ražotājs izmanto tradicionālu metodi, lai ražotu sausiņus Karlovarský suchar tikai un vienīgi 4. punktā noteiktajā ģeogrāfiskajā apgabalā. Šo produktu – tāpat kā balneoterapiju un minerālūdens avotus – uzskata par Karlovi Vari vizītkarti. Turklāt tas palīdz veidot šīs ārstnieciskās un atpūtas vietas tēlu pasaules līmenī.

Produkts Karlovarský suchar satur Karlovi Vari karsto avotu ūdeni; jāizmanto tikai svaigs ūdens. Karlovi Vari karsto avotu ūdens uzlabo un atvieglina gremošanu, kā arī zarnu trakta darbību.

Karlovi Varu ģeogrāfiskā apgabala saikne ar produktu Karlovarský suchar ir meklējama vēsturiskos faktos, proti, produkta ražošana un vietējā minerālūdens izmantošana šajā ražošanā ir daļa no šā apgabala vēstures. Karlovi Vari karsto avotu kūrorts ir slavens ar saviem minerālūdeņiem, kam piemīt ārstnieciskas īpašības. Kūrorta slavu stiprina arī gadiem ilga tradīcija un vietējo iedzīvotāju pieredze produkta Karlovarský suchar ražošanā. Šo produktu izmanto diētiskajās programmās, kas ir dziedniecisko ūdens kūru sastāvdaļa.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Oficiālais Vēstnesis, Nr. 50, 10.12.2014., 143. lpp.

(1) OV L 343, 14.12.2012., 1. lpp.